Το **Εθνικό Μουσείο Καποντιμόντε** (ιταλικά: **Museo Nazionale di Capodimonte**) στεγάζεται στο ομώνυμο ανάκτορο στη Νάπολη. Περιλαμβάνει συλλογές αρχαίας τέχνης, σύγχρονης τέχνης και ένα τμήμα ιστορίας.

Επίσημα εγκαινιάστηκε το 1957, αν και οι αίθουσες του ανακτόρου στέγαζαν αντικείμενα τέχνης από το 1758. Εκτίθενται κυρίως πίνακες ζωγραφικής, κατανεμημένοι στις δύο μεγάλες συλλογές του, στη **Συλλογή Φαρνέζε**, στην οποία περιλαμβάνονται έργα από μεγάλα ονόματα της ιταλικής αλλά και της παγκόσμιας ζωγραφικής, όπως Ραφαήλ, Τιτσιάνο, Παρμιτζανίνο, Πίτερ Μπρίγκελ του πρεσβυτέρου, Ελ Γκρέκο, Λουντοβίκο Καρράτσι, Γκουίντο Ρένι) και στη **Συλλογή της Νάπολης**, η οποία περιλαμβάνει έργα που έχουν συλλεγεί από εκκλησίες της πόλης και της γύρω περιοχής, που μεταφέρθηκαν στο Μουσείο υπό τον φόβο καταστροφής τους. Εδώ υπάρχουν έργα των Σιμόνε Μαρτίνι, Κολαντόνιο, Καραβάτζο, Χοσέ Ριμπέρα, Λούκα Τζορντάνο, Φραντσέσκο Σολιμένα. Σημαντική είναι, επίσης, η συλλογή μοντέρνας τέχνης του Μουσείου, η οποία περιλαμβάνει και τον *Βεζούβιο* του Άντι Γουόρχολ.

Ιστορία
-------

### 18ος αιώνας

Ο μετέπειτα Κάρολος Γ΄ της Ισπανίας έγινε βασιλιάς της Νεάπολης και της Σικελίας το 1734. Έθεσε το ερώτημα αν υπήρχε κατάλληλος χώρος για τη στέγαση των έργων τέχνης που είχε κληρονομήσει από τη μητέρα του, Ελιζαμπέττα Φαρνέζε, τμήμα της οικογενειακής συλλογής που είχε εκκινήσει από τον Πάπα Παύλο Γ΄ (Αλεσσάντρο Φαρνέζε) τον 16ο αιώνα και συνεχίστηκε από τους κληρονόμους του. Διαμοιρασμένα μεταξύ Ρώμης και Πάρμας, μερικά έργα τέχνης, ιδιαίτερα όσων η αξία υπερέβαινε το κόστος μεταφοράς, μεταφέρθηκαν στο Βασιλικό ανάκτορο της Νάπολης (μεταξύ αυτών και πίνακες των Ραφαήλ, Αννιμπάλε Καρράτσι, Κορρέτζο, Τιτσιάνο και Παρμιτζανίνο), αλλά εκεί έλειπε μια αίθουσα εκθέσεων. Προϊόντος του χρόνου, η υπόλοιπη συλλογή μεταφέρθηκε και φυλάχτηκε στις αποθήκες, γεγονός που απειλούσε την ακεραιότητά της, ακόμη και από τα στοιχεία της φύσης, λόγω της μικρής απόστασης από τη θάλασσα. Το 1738 ο βασιλιάς ξεκίνησε την κατασκευή ενός κτιρίου στον λόφο του Καποντιμόντε, ώστε να το χρησιμοποιήσει ως μουσείο, ενώ παράλληλα κάλεσε μια ομάδα ειδικών για να διαμορφώσει το εσωτερικό, ώστε να δεχτεί τη συλλογή: Το σχέδιο προέβλεπε ότι τα έργα θα στεγάζονταν σε δωμάτια που έβλεπαν προς τον νότο, προς τη θάλασσα. Ενώ η κατασκευή δεν είχε ακόμη ολοκληρωθεί, οι πρώτοι πίνακες άρχισαν να τοποθετούνται το 1758 σε δώδεκα δωμάτια, διαχωρισμένοι κατά καλλιτέχνη και κατά σχολή ζωγραφικής. Σήμερα δεν είναι γνωστό ποιοι πίνακες είχαν τοποθετηθεί πού, γιατί οι επετηρίδες της εποχής καταστράφηκαν κατά τον Β΄ Παγκόσμιο Πόλεμο. Επόμενο στάδιο ήταν ο εξοπλισμός του Μουσείου, που άρχισε ήδη από το 1755 υπό τη διεύθυνση του ζωγράφου Τζουζέππε Μπονίτο (Giuseppe Bonito) από το Καστελλαμάρε ντι Στάμπια (Castellammare di Stabia), κοντά στη Νάπολη.

Το 1759 μεταφέρθηκε και το υπόλοιπο της συλλογής: Τα προπαρασκευαστικά σχέδια για τις τοιχογραφίες της *Cappella Paolina* (παρεκκλήσιο των Αγίων Πέτρου και Παύλου στο Αποστολικό Ανάκτορο του Βατικανού), που είχε δημιουργήσει ο Μιχαήλ Άγγελος και τα αντίστοιχα για την αίθουσα του Ηλιοδώρου, δημιουργίες του Ραφαήλ, πίνακες των Τζόρτζιο Βαζάρι, Αντρέα Μαντένια και Μαζολίνο ντα Πανικάλε.

Μεταξύ των επισκεπτών εκείνης της εποχής συγκαταλέγονται οι Ζαν Ονορέ Φραγκονάρ, ο Μαρκήσιος ντε Σαντ, ο Τζόζεφ Ράιτ, ο Αντόνιο Κανόβα, ο Γιόχαν Βόλφγκανγκ φον Γκαίτε, και ο Γιόχαν Γιοάχιμ Βίνκελμαν. Κατά τα τέλη της δεκαετίας του 1770, ύστερα από τη μεταφορά και των άλλων τμημάτων της Συλλογής Φαρνέζε, το Μουσείο έφτασε να καταλαμβάνει εικοσιτέσσερις αίθουσες: Έγινε εν τω μεταξύ προμήθεια και νέων πινάκων, των πρώτων των ζωγράφων του ιταλικού νότου, όπως των Πολιντόρο ντα Καραβάτζο, Τσέζαρε ντα Σέστο, Χοσέ Ριμπέρα, Λούκα Τζορντάνο εκτός των ήδη υπαρχόντων πινάκων των Άντον Ράφαελ Μενγκς, Αγγέλικα Κάουφμαν, Ελιζαμπέτ Βιζέ Λε Μπρεν και Φραντσέσκο Λιάνι, ενώ το 1783 το Μουσείο αγόρασε τη συλλογή του κόμητος Καρλ Γιόζεφ φον Φίρμιαν, που περιείχε περίπου 20.000 χαρακτικά και σχέδια καλλιτεχνών όπως οι Φρα Μπαρτολομέο, Περίν ντε Βάγκα, Άλμπρεχτ Ντύρερ και Ρέμπραντ. Την ίδια περίπου εποχή δημιουργήθηκε ένα εργαστήριο αποκατάστασης, το οποίο αρχικά ανέλαβε ο Κλεμέντε Ρούτα και στη συνέχεια ο Φεντερίκο Αντρές, ύστερα από σύσταση του ζωγράφου της Αυλής Γιάκομπ Φίλιπ Χάκερτ.

Επί Φερδινάνδου Α΄ των Δύο Σικελιών, το 1785, δημιουργήθηκε ο κανονισμός λειτουργίας του Μουσείου και ορίστηκαν το ωράριο για τους επισκέπτες, τα καθήκοντα των φυλάκων, οι αρμοδιότητες του εφόρου, η πρόσβαση στους αντιγραφείς, ενώ δεν απελευθερώθηκε πλήρως η πρόσβαση του απλού λαού, όπως συνέβαινε σε άλλα Μουσεία των Βουρβόνων, εκτός αν υπήρχε άδεια από τον αρμόδιο υπουργό. Στα τέλη του 18ου αιώνα, όταν πλέον το Μουσείο στέγαζε περίπου 1800 πίνακες, αποφασίστηκε να δημιουργηθεί ένα σύμπλεγμα μουσείων στην πόλη: Επιλέχτηκε το *Palazzo degli Studi* ("Ανάκτορο των Σπουδών"), το μελλοντικό Εθνικό Αρχαιολογικό Μουσείο της Νάπολης, όπου οι εργασίες για νέα, δημόσια χρήση είχαν ήδη ξεκινήσει το 1777 από τον Φερντινάντο Φούγκα, με την πρόθεση να στεγαστούν εκεί, εκτός από τη Συλλογή Φαρνέζε, τα ευρήματα από τις ανασκαφές στο Ερκολάνο, την Πομπηία και τις Σταβίες, ενώ παράλληλα θα αποτελούσε την έδρα της βιβλιοθήκης και της Ακαδημίας.

### 19ος αιώνας

Ζοακίμ Μυρά
Πλήγμα για το Μουσείο αποτέλεσε η άφιξη των Γάλλων στη Νάπολη και η εγκαθίδρυση μιας σύντομης "Δημοκρατίας της Νάπολης": Φοβούμενος τα χειρότερα, ο Φερδινάνδος, το προηγούμενο έτος, είχε μεταφέρει στο Παλέρμο δεκατέσσερα αριστουργήματα της συλλογής. Οι Γάλλοι στρατιώτες όντως λεηλάτησαν το Μουσείο και πολυάριθμοι πίνακες που αποτελούσαν τμήμα της συλλογής του μουσείου διαρπάχτηκαν, 339 από τη Συλλογή Φαρνέζε, πολλοί από τα αποκτήματα των Βουρβόνων, τριάντα στάλθηκαν στη Δημοκρατία και περίπου άλλοι τριακόσιοι πωλήθηκαν, ιδιαίτερα στη Ρώμη.

Όταν επέστρεψε στη Νάπολη, ο Φερδινάνδος έδωσε εντολή στον Ντομένικο Βενούτι να βρει όσα έργα μπορούσε από τα αρπαγμένα. Αυτός κατόρθωσε να βρει ορισμένα, αλλά αυτά δεν επιστράφηκαν στο Καποντιμόντε, παρά στάλθηκαν στο Ανάκτορο Φρανκαβίλλα (Palazzo Francavilla), που είχε επιλεγεί ως νέα έδρα του μουσείου της πόλης.

Η αρχή της δεκαετίας του 1800 σηματοδοτεί την οριστική εγκατάλειψη του ρόλου του Καποντιμόντε ως Μουσείου, υπέρ της στέγασης των εκθεμάτων στο "Ανάκτορο των Σπουδών": Όλα μεταφέρθηκαν σε αυτό και, για να γεμίσουν οι νέες αίθουσες του ανακτόρου, χρησιμοποιήθηκαν πίνακες που πάρθηκαν από καταργημένα μοναστήρια όπως αυτά της Αγίας Αικατερίνης του Φορμιέλλο, του Μόντε Ολιβέτο και του Σαν Λορέντσο σε τέτοιο βαθμό, ώστε ο Ζοακίμ Μυρά πρότεινε τη δημιουργία πινακοθήκης στο Καποντιμόντε, με πρόθεση, όπως ο ίδιος λέγει, "να εξαφθεί η ιδιοφυΐα της νεολαίας με το παράδειγμα των παλαιότερων Διδασκάλων"

Ακόμη και με την παλινόρθωση των Βουρβόνων το 1815, το ανάκτορο στο Καποντιμόντε συνέχισε να παίζει τον ρόλο του ως Μουσείου: Οι τοίχοι των αιθουσών διακοσμήθηκαν με πίνακες που δημιουργούσαν νέοι καλλιτέχνες, που είχαν σταλεί στη Ρώμη για σπουδές με δαπάνη του Στέμματος και έδειχναν την πρόοδό τους. Το 1817 έφθασε στο ανάκτορο η συλλογή του Καρδιναλίου Βοργία, την οποία διακαώς επιθυμούσε ο Μυρά όσο ζούσε, αλλά την ολοκλήρωσε ο Φερδινάνδος. Παρ' όλα αυτά, δεν έλειψε η διασπορά έργων που ανήκαν στο Μουσείο, όπως αυτών που δωρήθηκαν στο Μουσείο του Παλέρμο το 1838 ή αυτών της συλλογής του Λεοπόλδου των Βουρβόνων, αδελφού του Φραγκίσκου Α΄ των Δύο Σικελιών, που πουλήθηκαν στον γαμπρό του πρώτου Ερρίκο της Ορλεάνης, ώστε να πληρωθούν χρέη από τη χαρτοπαιξία, και στη συνέχεια μεταφέρθηκαν στο ανάκτορο του Σαντιγί

Με την ενοποίηση της Ιταλίας και τον διορισμό ως διευθυντή του Βασιλικού Οίκου του Αννιμπάλε Σάκκο (Annibale Sacco), το ανάκτορο του Καποντιμόντε, εκτός από το ότι συνέχισε να παίζει το ρόλο του ως χώρος στέγασης καλλιτεχνημάτων, επέστρεψε, αν και όχι επίσημα, στον ρόλο του ως Μουσείου. Ύστερα από την πώληση περίπου εννιακοσίων πινάκων, ο Σάκκο και οι συνεργάτες του Ντομένικο Μορέλλι και Φεντερίκο Μαλνταρέλλι μετέφεραν στις αίθουσές του είδη από πορσελάνη και πορσελάνη "bisque" (είδος πορσελάνης χωρίς γυαλιστερή επικάλυψη), τα οποία τοποθέτησαν στη βορειοδυτική πτέρυγα, πίνακες από Ναπολιτάνους δημιουργούς, που μέσα σε μια εικοσαετία ξεπέρασαν τους εξακόσιους και περισσότερα από εκατό γλυπτά: Όλα τα έργα διευθετήθηκαν με χρονολογική σειρά, σύμφωνα με τα πρότυπα των σύγχρονων μουσείων, σε χώρους του βορεινού εσωτερικού περιβόλου, δημιουργώντας έτσι ένα είδος πινακοθήκης στο ισόγειο. Το 1864 μεταφέρθηκαν εκεί η συλλογή όπλων Φαρνέζε και πανοπλιών των Βουρβόνων. Το 1866 ήλθε η σειρά της δημιουργίας ενός μικρού "σαλονιού" για τη στέγαση των κινέζικων πορσελανών της Μαρίας-Αμαλίας της Σαξονίας, που αρχικά στεγάζονταν σε μια αίθουσα του ανακτόρου Πόρτιτσι και το 1880 μεταφέρθηκαν ταπισερί από το Βασιλικό Εργαστήριο και ζώα από αναπαραστάσεις της Φάτνης ναπολιτάνικης κατασκευής (presepe). Το ανάκτορο Καποντιμόντε έγινε ξανά πολιτιστικό κέντρο της Νάπολης τόσο, ώστε το 1877 έγινε σε αυτό η Εθνική Έκθεση Καλών Τεχνών.

### 20ός και 21ος αιώνας

Η αρχή του 20ού αιώνα σηματοδοτεί μια περίοδο στασιμότητας του Μουσείου: Αυτό γίνεται κατοικία των οικογενειών των Δουκών της Αόστα, ενώ οι συλλογές που θα σχημάτιζαν τον πυρήνα του μελλοντικού Μουσείου συγκεντρώνονταν ακόμη στο "Ανάκτορο των Σπουδών", το οποίο, με την ενοποίηση της Ιταλίας, είχε μετονομαστεί σε Εθνικό Αρχαιολογικό Μουσείο της Νάπολης.

Παρά την προμήθεια έργων ζωγράφων όπως ο Μαζάτσο το 1901 και Τζάκοπο ντε' Μπαρμπάρι (Jacopo de' Barbari) μεταξύ των δεκαετιών του '30 και του '40, οι πωλήσεις άλλων έργων τέχνης φθάνουν στο αποκορύφωμά τους: Αυτό έγινε ή για να ικανοποιηθούν αιτήματα που είχαν υποβάλει η Πάρμα και η Πιατσέντσα, εν είδει αποζημίωσης γι' αυτά που τους είχε αφαιρέσει ο Κάρολος Γ΄ της Ισπανίας, ή για να διακοσμηθούν άλλα κρατικά ιδρύματα, όπως το Κυρηνάλιο Ανάκτορο, το Ανάκτορο Μοντετσιτόριο, το Παλάτσο Μαντάμα, πρεσβείες του εξωτερικού και πανεπιστήμια. Με το ξέσπασμα του Β΄ Παγκοσμίου Πολέμου οι συλλογές του Μουσείου μεταφέρθηκαν, το καλοκαίρι του 1940, στη μονή της Αγίας Τριάδας στο Κάβα ντε' Τιρρένι (*Abbazia territoriale della Santissima Trinità di Cava de' Tirreni*) και, ως αποτέλεσμα της γερμανικής προέλασης το 1943, στη μονή του Μόντε Κασσίνο. Από εκεί, η μεραρχία Γκέρινγκ κατόρθωσε να αφαιρέσει ορισμένα έργα του Τιτσιάνο, του Παρμιτζανίνο, του Σεμπαστιάνο ντελ Πιόμπο και του Φιλιππίνο Λίππι: Όταν ο πόλεμος τελείωσε, τα έργα αυτά βρέθηκαν σε ένα λατομείο κοντά στο Σάλτσμπουργκ και επανήλθαν στη Νάπολη το 1947.

Μπενεντέτο Κρότσε
Κατά τη μεταπολεμική περίοδο, με το κύμα του ενθουσιασμού για τις εργασίες ανασυγκρότησης της χώρας, δημιουργήθηκε ένα σχέδιο για τα μουσεία στη Νάπολη. Ο ιστορικός τέχνης Μπρούνο Μολαγιόλι (Bruno Molajoli) μετακίνησε οριστικά όλους τους πίνακες στο Βασιλικό Ανάκτορο του Καποντιμόντε, απαλλάσσοντάς το παράλληλα και από την "υποχρέωση" της στέγασης των Δουκών της Αόστα ύστερα από την αναχώρησή τους το 1946. Έτσι εισακούστηκε και η παράκληση, που είχε εκφραστεί μερικά χρόνια νωρίτερα από εξέχουσες προσωπικότητες του ιταλικού πολιτισμού, όπως ο Μπενεντέτο Κρότσε, ενώ το Εθνικό Αρχαιολογικό Μουσείο θα περιείχε αποκλειστικά συλλογές αρχαιοτήτων, καθώς είχε αποκτήσει, με την πάροδο του χρόνου, περισσότερο χώρο, αποσπώντας τον από τη Βιβλιοθήκη που είχε μεταφερθεί από το 1925 στο Βασιλικό Ανάκτορο (Palazzo Reale). Με διάταγμα που υπογράφηκε το 1949, δημιουργήθηκε και επίσημα το Εθνικό Μουσείο Καποντιμόντε. Η αναπαλαίωση των αιθουσών του ανακτόρου ξεκίνησε το 1952, με χρηματοδότηση από το πρόγραμμα "Ταμείο για τον Νότο" (Cassa per il Mezzogiorno, επί λέξει "Ταμείο για το Μεσημέρι") και το ακολούθησαν τόσο ο Μολαγιόλι όσο και οι Φερντινάντο Μπολόνια, Ράφαελ Κάουζε και Έτσιο ντε Φελίτσε, οι οποίοι ασχολήθηκαν κατά κύριο λόγο με την αρχιτεκτονική του κτιρίου και τη διάταξη του Μουσείου, το οποίο επί μακρόν θαυμαζόταν για τη λειτουργικότητα και τον εκσυγχρονισμό του και θεωρούνταν πρότυπο. Στον πρώτο όροφο στεγάστηκαν οι πίνακες του 19ου αιώνα, αναμορφώθηκε το περιβάλλον του βασιλικού διαμερίσματος και στεγάστηκε το εργαστήριο συντήρησης και αποκατάστασης, ενώ στον δεύτερο όροφο δημιουργήθηκε η πινακοθήκη για τους πίνακες των κλασικών.

Περιγραφή
---------

Ημιόροφος:  
██ Έκθεση σχεδίων και χαρακτικών  
██ Ottocento Privato  
██ Συλλογή Miele
Το Εθνικό Μουσείο Καποντιμόντε καταλαμβάνει τρεις ορόφους του Ανακτόρου Καποντιμόντε και η διάταξη είναι σύμφωνη με τις τελευταίες εργασίες αποκατάστασης που έγιναν από τη δεκαετία του '80 ως τα τέλη του 1999. Στο ισόγειο και εν μέρει στο υπόγειο υπάρχουν χώροι εξυπηρέτησης των επισκεπτών και ορισμένες αίθουσες διδασκαλίας, στον ημιόροφο στεγάζεται η έκθεση σχεδίων και χαρακτικών, η *Ottocento Privato* και οι αφίσες της Συλλογής Mele (δωρεά των αδελφών Εμμίντιο και Αλφόνσο Μέλε (Emiddio e Alfonso Mele). Στον πρώτο όροφο βρίσκονται η πινακοθήκη, η Συλλογή Βοργία, το Βασιλικό Διαμέρισμα. η συλλογή με τις πορσελάνες, η Συλλογή του Μάριο ντε Τσίκκιο (Mario De Ciccio), οι συλλογές όπλων και πανοπλιών των Φαρνέζε και των Βουρβόνων, στον δεύτερο όροφο βρίσκεται η ναπολιτάνικη πινακοθήκη, η Συλλογή Αβάλος, η αίθουσα με τις ταπισερί και το τμήμα της Συλλογής Αβάλος σύγχρονης τέχνης, η οποία συνεχίζεται και στον τρίτο όροφο, όπου επίσης συνεχίζεται η συλλογή *Ottocento Privato* και η Συλλογή φωτογραφιών.

Εκθέματα
--------

Κύριο λήμμα: Κατάλογος έργων του Εθνικού Μουσείου Καποντιμόντε

* Το ρετάμπλ της Τουλούζ, Σιμόνε Μαρτίνι, περ. 1317*Το ρετάμπλ της Τουλούζ*, Σιμόνε Μαρτίνι, περ. 1317
* Η Σταύρωση, Μαζάτσο, περ. 1426*Η Σταύρωση*, Μαζάτσο, περ. 1426
* Πορτρέτο του Φραντσέσκο Γκοντζάγκα, Αντρέα Μαντένια, περ. 1461*Πορτρέτο του Φραντσέσκο Γκοντζάγκα*, Αντρέα Μαντένια, περ. 1461
* Παναγία Βρεφοκρατούσα και δύο Άγγελοι, Σάντρο Μποττιτσέλλι, περ. 1470*Παναγία Βρεφοκρατούσα και δύο Άγγελοι*, Σάντρο Μποττιτσέλλι, περ. 1470
* Η Μεταμόρφωση, Τζοβάννι Μπελλίνι, περ. 1480*Η Μεταμόρφωση*, Τζοβάννι Μπελλίνι, περ. 1480
* Ο Μισάνθρωπος, Πίτερ Μπρίγκελ ο πρεσβύτερος, περ. 1568*Ο Μισάνθρωπος*, Πίτερ Μπρίγκελ ο πρεσβύτερος, περ. 1568
* Πορτρέτο του Αλεσσάντρο Φαρνέζε, Ραφαήλ, περ. 1509–1511*Πορτρέτο του Αλεσσάντρο Φαρνέζε*, Ραφαήλ, περ. 1509–1511
* Η παραβολή του τυφλού που οδηγεί τον τυφλό, Πίτερ Μπρίγκελ ο πρεσβύτερος. περ. 1568*Η παραβολή του τυφλού που οδηγεί τον τυφλό*, Πίτερ Μπρίγκελ ο πρεσβύτερος. περ. 1568
* Άντεια, Παρμιτζανίνο, περ. 1524–1527*Άντεια*, Παρμιτζανίνο, περ. 1524–1527
* Πορτρέτο του Γκαλεάτσο Σανβιτάλε, Παρμιτζανίνο, περ. 1524*Πορτρέτο του Γκαλεάτσο Σανβιτάλε*, Παρμιτζανίνο, περ. 1524
* Η εκλογή του Ηρακλή, Αννιμπάλε Καρράτσι, περ. 1596*Η εκλογή του Ηρακλή*, Αννιμπάλε Καρράτσι, περ. 1596
* Ο Πάπας Παύλος Γ΄ με τα εγγόνια του, Τιτσιάνο, περ. 1546*Ο Πάπας Παύλος Γ΄ με τα εγγόνια του*, Τιτσιάνο, περ. 1546
* Η Μαστίγωση, Καραβάτζιο, περ. 1607–1608*Η Μαστίγωση*, Καραβάτζιο, περ. 1607–1608
* Παναγία Βρεφοκρατούσα με τον μάρτυρα Άγιο Πέτρο, Λορέντσο Λόττο, περ. 1503*Παναγία Βρεφοκρατούσα με τον μάρτυρα Άγιο Πέτρο*, Λορέντσο Λόττο, περ. 1503
* Τρίπτυχο Baronci, Ραφαήλ, περ. 1500–1501*Τρίπτυχο Baronci*, Ραφαήλ, περ. 1500–1501
* Η Αγία Οικογένεια με τον Άγιο Ιωάννη, Παρμιτζανίνο, περ. 1528*Η Αγία Οικογένεια με τον Άγιο Ιωάννη*, Παρμιτζανίνο, περ. 1528
* Λουκρητία, Παρμιτζανίνο, περ. 1540*Λουκρητία*, Παρμιτζανίνο, περ. 1540
* Αγόρι φυσά τη χόβολη για να ανάψει κερί, Ελ Γκρέκο, περ. 1570–1572*Αγόρι φυσά τη χόβολη για να ανάψει κερί*, Ελ Γκρέκο, περ. 1570–1572
* Πορτρέτο του Τζούλιο Κλόβιο, Ελ Γκρέκο, περ. 1571–1572*Πορτρέτο του Τζούλιο Κλόβιο*, Ελ Γκρέκο, περ. 1571–1572
* Μαρία Μαγδαληνή, Τιτσιάνο, περ. 1550*Μαρία Μαγδαληνή*, Τιτσιάνο, περ. 1550
* Δανάη, Τιτσιάνο, περ. 1545*Δανάη*, Τιτσιάνο, περ. 1545
* Ο Ευαγγελισμός, Τιτσιάνο, περ. 1557*Ο Ευαγγελισμός*, Τιτσιάνο, περ. 1557
* Πορτρέτο του Πάπα Παύλου Γ΄, Τιτσιάνο, περ. 1543*Πορτρέτο του Πάπα Παύλου Γ΄*, Τιτσιάνο, περ. 1543
* Πορτρέτο του Καρδιναλίου Αλεσσάντρο Φαρνέζε, Τιτσιάνο, περ. 1545–1546*Πορτρέτο του Καρδιναλίου Αλεσσάντρο Φαρνέζε*, Τιτσιάνο, περ. 1545–1546
* Ελεημοσύνη, Μπαρτολομέο Σκεντόνι, περ. 1611*Ελεημοσύνη*, Μπαρτολομέο Σκεντόνι, περ. 1611
* Ο Φερδινάνδος Δ΄ και η οικογένειά του, Αγγέλικα Κάουφμαν, περ. 1783*Ο Φερδινάνδος Δ΄ και η οικογένειά του*, Αγγέλικα Κάουφμαν, περ. 1783
* Ο μυστικός γάμος της Αγίας Αικατερίνης Κορρέτζο, περ. 1520*Ο μυστικός γάμος της Αγίας Αικατερίνης* Κορρέτζο, περ. 1520

Παραπομπές
----------

1. ↑  «Selezione pubblica per i direttor dei musei italiani». Αρχειοθετήθηκε από το πρωτότυπο στις 2015-09-05.. Ανακτήθηκε στις 2016-01-05.
2. ↑  «Στοιχεία επισκεπτών» (PDF) (στα Αγγλικά). Αρχειοθετήθηκε από το πρωτότυπο (PDF) στις 16 Ιουνίου 2015. Ανακτήθηκε στις 5 Ιανουαρίου 2016.  Unknown parameter `|accesed=` ignored (βοήθεια); Unknown parameter `|site=` ignored (βοήθεια); Unknown parameter `|visitors year=` ignored (βοήθεια)
3. ↑  Sapio, σελ. 9
4. ↑  Utili, σελ. 4.
5. ↑  Touring Club Italiano, 2008, σελ. 349.
6. ↑  Touring Club Italiano, 2012, σελ. 9.
7. 1 2 3  Touring Club Italiano, 2008, σελ. 348.
8. ↑  Brevi cenni sul Museo nazionale di Capodimonte, στον ιστότοπο Realcasadiborbone.it
9. ↑  Touring Club Italiano, 2012, σελ. 11.
10. ↑  Utili, σελ. 5.
11. ↑  Touring Club Italiano, 2012, σελ. 10.
12. 1 2 3  Touring Club Italiano, 2012, σελ. 12.
13. ↑  Touring Club Italiano, 2012, σελ. 11.
14. ↑  Touring Club Italiano, 2012, σσ. 11-12.
15. ↑  Bile, σελ. 5.
16. ↑  Sapio, σελ. 10.
17. ↑  Touring Club Italiano, 2012, σσ. 14-15
18. 1 2  Touring Club Italiano, 2012, σελ. 15.
19. ↑  Touring Club Italiano, 2012, σσ. 13-14
20. ↑  Touring Club Italiano, 2012, σελ. 15
21. ↑  Touring Club Italiano, 2012, σελ. 16.
22. ↑  Touring Club Italiano, 2012, σσ. 16-17
23. ↑  Touring Club Italiano, 2008, σελ. 348.
24. ↑  Bile, σ. 5.
25. ↑  Touring Club Italiano, 2012, σσ. 16-17
26. ↑  Touring Club Italiano, 2012, σελ. 17
27. ↑  Touring Club Italiano, 2012, σελ. 17
28. ↑  Sapio, σελ. 11
29. ↑  Sapio, σελ. 7.
30. ↑  «Museo Capodimonte, Collezione Mele». Αρχειοθετήθηκε από το πρωτότυπο στις 27 Δεκεμβρίου 2015. Ανακτήθηκε στις 6 Ιανουαρίου 2016.
31. ↑  Museo Capodimonte, Collezione de Ciccio[*νεκρός σύνδεσμος*]
32. ↑  «Museo Capodimonte, La Collezione d'Avalos». Αρχειοθετήθηκε από το πρωτότυπο στις 12 Μαρτίου 2017. Ανακτήθηκε στις 6 Ιανουαρίου 2016.

Βιβλιογραφία
------------

* Mariella Utili e Barbara Maria Savy, Museo di Capodimonte - La Galleria Farnese: dipinti italiani, Napoli, Electa Editore, 1999, ISBN 978-88-435-8618-9.
* Umberto Bile e Maia Confalone, Museo di Capodimonte - La Galleria Farnese: le scuole europee, Napoli, Electa Editore, 1999, ISBN 978-88-435-8619-6.
* Touring Club Italiano, Guida d'Italia - Napoli e dintorni, Milano, Touring Club Editore, 2008, ISBN 978-88-365-3893-5.
* Mario Sapio, Il Museo di Capodimonte, Napoli, Arte'm, 2012, ISBN 978-88-569-0303-4.
* Touring Club Italiano, Museo di Capodimonte, Milano, Touring Club Editore, 2012, ISBN 978-88-365-2577-5.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Εθνικό Μουσείο του Καποντιμόντε** |



|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Museo nazionale di Capodimonte  της Ιταλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Museo di Capodimonte  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 153512283
* **ΕΒΕ**: 283095
* LCCN: n79093843
* ISNI: 0000 0001 2188 5096
* GND: 4285175-0
* SUDOC: 034327339
* BIBSYS: 97037908
* NDL: 00849495
* NKC: olak2005203684

 |

 |